CELEX: 32016R1055
Language: hu
Date: 2016-06-29 00:00:00
Title: A Bizottság (EU) 2016/1055 végrehajtási rendelete (2016. június 29.) az 596/2014/EU európai parlamenti és tanácsi rendeletnek megfelelően a bennfentes információk megfelelő nyilvános közzétételére és a bennfentes információk nyilvános közzétételének késleltetésére alkalmazott technikai eszközökre vonatkozó végrehajtás-technikai standardok meghatározásáról (EGT-vonatkozású szöveg)

30.6.2016   
            
            
               HU
            
            
               Az Európai Unió Hivatalos Lapja
            
            
               L 173/47
            
         A BIZOTTSÁG (EU) 2016/1055 VÉGREHAJTÁSI RENDELETE
   (2016. június 29.)
   az 596/2014/EU európai parlamenti és tanácsi rendeletnek megfelelően a bennfentes információk megfelelő nyilvános közzétételére és a bennfentes információk nyilvános közzétételének késleltetésére alkalmazott technikai eszközökre vonatkozó végrehajtás-technikai standardok meghatározásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a piaci visszaélésekről, valamint a 2003/6/EK európai parlamenti és tanácsi irányelv és a 2003/124/EK, a 2003/125/EK és a 2004/72/EK bizottsági irányelv hatályon kívül helyezéséről szóló, 2014. április 16-i 596/2014/EU európai parlamenti és tanácsi rendeletre (1) (piaci visszaélésekről szóló rendelet) és különösen annak 17. cikke (10) bekezdésére,
   mivel:
   
               (1)
            
            
               A befektetők védelme megköveteli, hogy a kibocsátók és a kibocsátási egységek piacának szereplői ténylegesen és időben nyilvánosan közzétegyék a bennfentes információkat. Annak garantálása érdekében, hogy a befektetők uniós szinten egyenlően férjenek hozzá a bennfentes információkhoz, a bennfentes információkat díjmentesen, egyidejűleg és a lehető leggyorsabban nyilvánosan közzé kell tenni a befektetők minden kategóriája körében az egész Unióban, valamint tájékoztatni kell róla a médiát, ami biztosítja a nyilvánosság körében a hatékony terjesztést.
            
         
               (2)
            
            
               Amennyiben a kibocsátási egységek piacának szereplői már az 1227/2011/EU európai parlamenti és tanácsi rendelettel (2) összhangban bennfentes információra vonatkozó egyenértékű közzétételi követelményeket teljesítenek, és amennyiben ugyanazt az információt nyilvánosan közzé kell tenniük az említett rendelet és az 596/2014/EU rendelet alapján, az e rendelet szerinti kötelezettségek teljesítettnek tekintendők, ha az információt a bennfentes információknak az 1227/2011/EU rendelet alkalmazásában való közzétételére szolgáló platform használatával teszik közzé, azzal a feltétellel, hogy a bennfentes információkról tájékoztatják a megfelelő médiát.
            
         
               (3)
            
            
               Fontos, hogy a bennfentes információk közzétételének késleltetésére alkalmazott technikai eszközök lehetővé tegyék a bennfentes információk közzétételének késleltetésére szolgáló eljárás fő információinak megőrzését, hogy a kibocsátók és a kibocsátási egységek piacának szereplői képesek legyenek teljesíteni az illetékes hatóságok értesítésére vonatkozó kötelezettségüket.
            
         
               (4)
            
            
               A bennfentes információ közzétételének késleltetésére vonatkozó értesítést és ahol szükséges, annak magyarázatát, hogy hogyan teljesülnek a késleltetésre alkalmazandó feltételek, írásban kell az illetékes hatóság rendelkezésére bocsátani, az ugyanezen illetékes hatóság által meghatározott biztonságos elektronikus eszközök használatával, biztosítva az információ tartalmának integritását és bizalmas jellegét, valamint a továbbítás gyorsaságát.
            
         
               (5)
            
            
               Annak érdekében, hogy az illetékes hatóság azonosítani tudja a bennfentes információ közzétételének késleltetésében részt vevő érintett személyeket a kibocsátónál vagy a kibocsátási egységek piacának szereplőjénél, a késleltetésről szóló értesítésbe bele kell foglalni azon személy személyazonosságát, aki az értesítést tette, valamint a bennfentes információ közzétételének késleltetésére vonatkozó határozatért felelős személy vagy személyek személyazonosságát. Hasonlóképpen, az említett értesítésben a késleltetés időbeli szempontjait is fel kell tüntetni, hogy az illetékes hatóságok értékelni tudják, hogy teljesülnek-e az 596/2014/EU rendeletben a késleltetésre vonatkozóan meghatározott feltételek.
            
         
               (6)
            
            
               A hitelintézet vagy pénzügyi intézmény kibocsátónak a pénzügyi rendszer stabilitásának megőrzése érdekében írásban tájékoztatnia kell az illetékes hatóságot a bennfentes információ közzétételének késleltetésére irányuló szándékról, és tekintettel az ilyen információ érzékeny jellegére, valamint arra, hogy biztosítani kell tartalmának maximálisan bizalmas jellegét, az e célnak megfelelő biztonsági előírásokat indokolt alkalmazni.
            
         
               (7)
            
            
               Ez a rendelet az Európai Értékpapírpiaci Hatóság (ESMA) által a Bizottságnak benyújtott végrehajtás-technikai standardtervezeten alapul.
            
         
               (8)
            
            
               A Bizottság 2016. május 25-én tájékoztatta az ESMA-t arról a szándékáról, hogy módosításokkal hagyja jóvá a végrehajtás-technikai standard tervezetét, annak figyelembevétele céljából, hogy az 1227/2011/EU rendelet közzétételi előírásai elegendőek annak biztosítására, hogy a kibocsátási egységek piacának szereplői ténylegesen, nyilvánosan és időben közzétegyék a bennfentes információkat, az 596/2014/EU rendelet 17. cikkének (2) bekezdésében előírtak szerint. Az 1348/2014/EU bizottsági végrehajtási rendelet (3) már kötelezi a kibocsátási egységek piacának szereplőit arra, hogy biztosítsanak webes hírcsatornát a weboldalon történő közzétételek tényleges és időben történő nyilvánosságra hozatala számára. Az ESMA 2016. június 16-i hivatalos véleményében megerősítette eredeti álláspontját, és nem nyújtott be újabb, a Bizottság javasolt módosításainak megfelelően módosított végrehajtás-technikai standardtervezetet. Mivel a kibocsátási egységek piacának szereplőire vonatkozó, az 1227/2011/EU rendelet szerinti közzétételi követelmények elegendőek lehetnek az 596/2014/EU rendelet 17. cikkének (2) bekezdésében rögzített követelményeknek való megfelelés céljára, a végrehajtás-technikai standardok tervezetét az adatszolgáltatási követelmények megkettőzésének elkerülése érdekében módosítani kell.
            
         
               (9)
            
            
               Az ESMA nyilvános konzultációt folytatott az e rendelet alapját képező végrehajtás-technikai standardtervezetekről, elemezte az esetlegesen kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (4) 37. cikkével összhangban létrehozott Értékpapírpiaci Érdekképviseleti Csoport véleményét.
            
         
               (10)
            
            
               A pénzügyi piacok zavartalan működésének biztosítása érdekében e rendeletnek sürgősen hatályba kell lépnie, és az e rendeletben foglalt rendelkezéseket ugyanattól az időponttól fogva kell alkalmazni, mint az 596/2014/EU rendeletben foglalt rendelkezéseket,
            
         ELFOGADTA EZT A RENDELETET:
   I. FEJEZET
   
      ÁLTALÁNOS RENDELKEZÉSEK
   
   1. cikk
   Fogalommeghatározások
   E rendelet alkalmazásában:
   
      „elektronikus eszközök”: az adatok feldolgozására (beleértve a digitális tömörítést), tárolására és továbbítására szolgáló elektronikus eszközök, amelyekben vezetékeket, rádiós és optikai technológiákat vagy bármely más elektromágneses eszközöket alkalmaznak.
   II. FEJEZET
   
      A BENNFENTES INFORMÁCIÓ MEGFELELŐ NYILVÁNOS KÖZZÉTÉTELÉRE ALKALMAZOTT TECHNIKAI ESZKÖZÖK
   
   2. cikk
   A bennfentes információ nyilvános közzétételére alkalmazott eszközök
   (1)   A kibocsátók és a kibocsátási egységek piacának szereplői a bennfentes információt olyan technikai eszközök alkalmazásával teszik közzé, amelyek biztosítják a következőket:
   
               a)
            
            
               a bennfentes információ terjesztése:
               
                           i.
                        
                        
                           megkülönböztetésmentesen, a lehető legszélesebb nyilvánosság körében;
                        
                     
                           ii.
                        
                        
                           díjmentesen;
                        
                     
                           iii.
                        
                        
                           az egész Unióban egyidejűleg történik.
                        
                     
         
               b)
            
            
               a bennfentes információt közvetlenül vagy harmadik félen keresztül közlik olyan médiával, amelytől a nyilvánosság indokoltan várhatja az információ hatékony terjesztésének biztosítását. Az információközlést olyan elektronikus eszközök használatával kell továbbítani, amelyek biztosítják, hogy az információ teljessége, integritása és bizalmas jellege fennmaradjon a továbbítás során, és az információközlésben egyértelműen meg kell jelölni a következőket:
               
                           i.
                        
                        
                           a közölt információ bennfentes információ;
                        
                     
                           ii.
                        
                        
                           a kibocsátó vagy a kibocsátási egységek piaca szereplőjének személyazonossága: teljes hivatalos név;
                        
                     
                           iii.
                        
                        
                           az értesítést tevő személy személyazonossága: utónév, vezetéknév, pozíció a kibocsátón vagy a kibocsátási egységek piacának szereplőjén belül;
                        
                     
                           iv.
                        
                        
                           a bennfentes információ tárgya;
                        
                     
                           v.
                        
                        
                           a média tájékoztatásának dátuma és időpontja.
                        
                     
         A kibocsátóknak és a kibocsátási egységek piaca szereplőinek biztosítaniuk kell a teljességet, integritást és bizalmas jelleget a bennfentes információ közlésében fellépő hiba vagy zavar haladéktalan orvoslásával.
   (2)   A kibocsátási egységek piacának azon szereplői, akiknek bennfentes információkat kell közzétenniük az 1227/2011/EU rendelet 4. cikkével összhangban, felhasználhatják az említett rendeletnek megfelelően a bennfentes információ közzététele céljából létrehozott technikai eszközöket a bennfentes információnak az 596/2014/EU rendelet 17. cikke (2) bekezdése szerinti közzétételéhez, feltéve, hogy a közzéteendő bennfentes információnak lényegében ugyanaz a tartalma, és a közzétételre alkalmazott technikai eszközök biztosítják, hogy a bennfentes információról tájékoztatást kapjon a megfelelő média.
   3. cikk
   Bennfentes információ weboldalon való közzététele
   Az 596/2014/EU rendelet 17. cikkének (1) és (9) bekezdésében említett weboldalak megfelelnek a következő követelményeknek:
   
               a)
            
            
               lehetővé teszik a felhasználók számára, hogy a weboldalon közzétett bennfentes információhoz megkülönböztetésmentesen és díjmentesen hozzáférjenek;
            
         
               b)
            
            
               lehetővé teszik a felhasználók számára, hogy a bennfentes információt a weboldal egy könnyen azonosítható részén megtalálják;
            
         
               c)
            
            
               biztosítják, hogy a közzétett bennfentes információ egyértelműen megjelölje a közzététel dátumát és időpontját, valamint hogy az információk időrendi sorrendben szerepeljenek.
            
         III. FEJEZET
   
      A BENNFENTES INFORMÁCIÓ NYILVÁNOS KÖZZÉTÉTELÉNEK KÉSLELTETÉSÉRE ALKALMAZOTT TECHNIKAI ESZKÖZÖK
   
   4. cikk
   A bennfentes információ késleltetett közzétételéről szóló értesítés és az írásbeli magyarázat
   (1)   Az 596/2014/EU rendelet 17. cikke (4) bekezdésének harmadik albekezdésével összhangban a bennfentes információ nyilvános közzétételének késleltetése céljára a kibocsátóknak és a kibocsátási egységek piaca szereplőinek olyan technikai eszközöket kell alkalmazniuk, amelyek biztosítják a következő információk tartós adathordozón való rögzítését, hozzáférhetőségét és olvashatóságát:
   
               a)
            
            
               az a dátum és időpont, amikor:
               
                           i.
                        
                        
                           a bennfentes információ első alkalommal fennállt a kibocsátónál vagy a kibocsátási egységek piacának szereplőjénél;
                        
                     
                           ii.
                        
                        
                           a bennfentes információ közzétételének késleltetésére vonatkozó határozatot meghozták;
                        
                     
                           iii.
                        
                        
                           a kibocsátó vagy a kibocsátási egységek piacának szereplője valószínűsíthetően közzéteszi a bennfentes információt;
                        
                     
         
               b)
            
            
               a kibocsátón vagy a kibocsátási egységek piacának szereplőjén belüli, a következőkért felelős személyek személyazonossága:
               
                           i.
                        
                        
                           a közzététel késleltetésére vonatkozó határozat meghozatala, valamint a késleltetés kezdetére és valószínűsíthető végére vonatkozó döntés;
                        
                     
                           ii.
                        
                        
                           a késleltetés feltételei folyamatos ellenőrzésének biztosítása;
                        
                     
                           iii.
                        
                        
                           a bennfentes információ nyilvános közzétételére vonatkozó határozat meghozatala;
                        
                     
                           iv.
                        
                        
                           a késleltetésre vonatkozóan kért információknak és az írásbeli magyarázatnak az illetékes hatóság rendelkezésére bocsátása;
                        
                     
         
               c)
            
            
               az 596/2014/EU rendelet 17. cikkének (4) bekezdésében említett feltételek első teljesítésének, valamint a teljesítésben a késleltetés időtartama alatt bekövetkező változásnak a bizonyítéka, többek között:
               
                           i.
                        
                        
                           a belsőleg és harmadik felek tekintetében kialakított információs korlátok, amelyek megakadályozzák, hogy más személy is hozzáférjen a bennfentes információhoz azokon kívül, akiknek erre a kibocsátónál vagy a kibocsátási egységek piacának szereplőjénél munkaviszonyuk, foglalkozásuk vagy feladataik szokásos teljesítése keretében szükségük van;
                        
                     
                           ii.
                        
                        
                           a bennfentes információ lehető leghamarabb történő közzétételére kialakított szabályok arra az esetre, ha a bizalmas kezelés a továbbiakban nem biztosított.
                        
                     
         (2)   A kibocsátók és a kibocsátási egységek piacának szereplői írásbeli értesítés útján tájékoztatják az illetékes hatóságot a bennfentes információ közzétételének késleltetéséről, és az illetékes hatóság által meghatározott elektronikus eszközök használatával az illetékes hatóságon belüli, vagy általa kijelölt kapcsolattartó ponton keresztül rendelkezésre bocsátják a késleltetésre vonatkozó írásbeli magyarázatokat.
   Az illetékes hatóságok weboldalukon közzéteszik az első albekezdésben említett, az illetékes hatóságon belüli vagy általa kijelölt kapcsolattartó pontot és az elektronikus eszközöket. Ezeknek az elektronikus eszközöknek biztosítaniuk kell, hogy az információ teljessége, integritása és bizalmas jellege fennmaradjon a továbbítás során.
   (3)   A (2) bekezdésben említett elektronikai eszközök biztosítják, hogy a bennfentes információ közzétételének késleltetésére vonatkozó értesítés magában foglalja a következő információkat:
   
               a)
            
            
               a kibocsátó vagy a kibocsátási egységek piaca szereplőjének személyazonossága: teljes hivatalos név;
            
         
               b)
            
            
               az értesítést tevő személy személyazonossága: utónév, vezetéknév, pozíció a kibocsátón vagy a kibocsátási egységek piacának szereplőjén belül;
            
         
               c)
            
            
               az értesítést tevő személy elérhetősége: munkahelyi e-mail cím és telefonszám;
            
         
               d)
            
            
               a késleltetett közzététel tárgyát képező nyilvánosan közzétett bennfentes információ azonosítása: a közzétételi nyilatkozat címe; hivatkozási szám, amennyiben a bennfentes információ terjesztésére használt rendszer ilyet hozzárendel; a bennfentes információ nyilvános közzétételének dátuma és időpontja;
            
         
               e)
            
            
               a bennfentes információ közzétételének késleltetésére vonatkozó határozat dátuma és időpontja;
            
         
               f)
            
            
               a bennfentes információ nyilvános közzétételének késleltetésére vonatkozó határozatért felelős összes személy személyazonossága.
            
         (4)   Amennyiben az 596/2014/EU rendelet 17. cikke (4) bekezdésének harmadik albekezdésével összhangban a bennfentes információ közzétételének késleltetésére vonatkozó írásbeli magyarázatot csak az illetékes hatóság kérésére bocsátják rendelkezésre, az e cikk (2) bekezdésében említett elektronikus eszközöknek biztosítaniuk kell, hogy az ilyen írásbeli magyarázat tartalmazza az e cikk (3) bekezdésében említett információkat.
   5. cikk
   A bennfentes információ közzétételének késleltetésére irányuló szándékról szóló értesítés
   (1)   Az 596/2014/EU rendelet 17. cikke (5) bekezdésének megfelelően a bennfentes információ nyilvános közzétételének a pénzügyi rendszer stabilitásának megőrzésére irányuló késleltetése céljából, a hitelintézet vagy pénzügyi intézmény kibocsátónak egy az illetékes hatóságon belüli, vagy általa kijelölt kapcsolattartási ponton keresztül írásban értesítenie kell az illetékes hatóságot a bennfentes információ közzétételének késleltetésére irányuló szándékáról, biztosítva az információ teljességét, integritását és bizalmas jellegét.
   Amennyiben a kibocsátó az első albekezdésben említett értesítést elektronikus úton továbbítja, az e rendelet 4. cikkének (2) bekezdésében említett elektronikus eszközöket kell alkalmaznia.
   (2)   Az illetékes hatóságnak az (1) bekezdés szerint rendelkezésre bocsátott információ alapján a közzététel késleltetésének jóváhagyására vagy elutasítására vonatkozóan hozott határozatát írásban közölnie kell a kibocsátóval, biztosítva az információ teljességét, integritását és bizalmas jellegét.
   (3)   A kibocsátó ahhoz, hogy tájékoztassa az illetékes hatóságot azon új információkról, amelyek befolyásolhatják az illetékes hatóságnak a bennfentes információ közzétételének késleltetésére vonatkozó határozatát, ugyanazon technikai eszközöket kell használnia, amelyeket az (1) bekezdésben említett értesítésnek az illetékes hatóság rendelkezésére bocsátásához alkalmazott.
   IV. FEJEZET
   
      ZÁRÓ RENDELKEZÉSEK
   
   6. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2016. július 3-tól kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. június 29-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 1. o.
   
   
      (2)  Az Európai Parlament és a Tanács 2011. október 25-i 1227/2011/EU rendelete a nagykereskedelmi energiapiacok integritásáról és átláthatóságáról (HL L 326., 2011.12.8., 1. o.).
   
      (3)  A Bizottság 2014. december 17-i 1348/2014/EU végrehajtási rendelete a nagykereskedelmi energiapiacok integritásáról és átláthatóságáról szóló 1227/2011/EU európai parlamenti és tanácsi rendelet 8. cikke (2) és (6) bekezdésének végrehajtására irányuló adatszolgáltatásról (HL L 363., 2014.12.18., 121. o.).
   
      (4)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).